Most nezavisnih lista je na svojoj službenoj stranici počeo objavljivati ' moguće modele Vlada u Hrvatskoj 2015.'.Otkrili su kako je 'Most u danima oko izborne 'noći iznenađenja' izradio i pripremio točno 18 mogućih scenarija i modela Vlade, od kojih neki imaju i po nekoliko dodatnih podverzija'. Zasad objavili tek prvi pod nazivom 'Velika koalicija' no prije njega složili su podulji uvod kojeg donosimo u nešto skraćenoj verziji

'U samo tri dana nakon izbora, u vrijeme kad još rezultati nisu postali ni službeni, Most nezavisnih lista izložen je apokaliptičnom pritisku donošenja hitne i goruće odluke o modelu Vlade za koji se treba odlučiti. Posljednja tri dana pročitali smo ili čuli na tisuće sugestija i komentara među kojima se posebno izdvajaju ničim potkrijepljene 'teze' da je prvi prijedlog Mosta – zajednička Reformska vlada tri najjače opcije – uglavnom promašen. Nebitno je što se to može pročitati na raznim forumima, ali je žalosno čuti kako takve napamet izrečene procjene daju i neki politolozi, analitičari i komentatori istaknuti u javnosti.

Budući da se olako izjavljuje da je Most, iznenađen svojim vlastitim rezultatom, pomalo naivno 'izbacio' svoj nedorečeni prijedlog – a od Most se očekuje hitna odluka o nečem suvislijem – dužni smo pokrenuti prvi put u Hrvatskoj pravu i argumentiranu javnu raspravu o poželjnim i nepoželjnim modelima Vlade nakon parlamentarnih izbora u Mostu i napominju da će svih 18 modela ovih dana biti temeljito raspravljeni u Hrvatskoj javnosti.

Toliko o nespremnosti Mosta na ovo što se dogodilo! Ali zadovoljiti medijski i javni stampedo da se u dva-tri dana objave svi detalji nove Vlade ne bi uspjela ni cjelokupna administracija Europske komisije', napominju u Mostu i dodaju kako se vrh Mosta nadao da će postići i 20-25 mandata, 'jer bilo je pitanje samo koliko još dana za to treba'.



Model pod nazivom 'Velika koalicija'

'Nakon što je Most nezavisnih lista HDZ-u i SDP-u predložio formiranje zajedničke 'reformske vlade', čak su i u jednoj od tih stranaka na to odgovorili: pa što će nam onda Most? To ponavljaju i neki javni komentatori. Pa se i mi sada ozbiljno zapitajmo je li moguća Velika koalicija i iz kojih bi se razloga ona danas formirala u Hrvatskoj?

Zašto velika koalicija nije pala na pamet ni HDZ-u ni SDP-u, a za nju imaju i više nego dovoljno 'ruku'? Možda zato što bi pred građanima poništili i zadnji argument svoje izvanjske razlikovnosti? Možda zato što misle da će samo jedna strana preko Mosta dobiti mogućnost da (još) četiri godine nadzire sve što želi u Hrvatskoj? Možda i jedna i druga strana misle da im Most (jer je mlada i neiskusna struktura) u jedan-na-jedan modelu neće moći uopće pohvatati 'prste'? ', objašnjavaju u Mostu zašto su htjeli formirati zajedničku vladu.

Velika koalicija danas bi u Hrvatskoj bila upravo antireformsko spašavanje pozicija. Nikakvu bitnu reformu danas dragovoljno ne bi proveli HDZ i SDP zajedno. Pat pozicija je iznenadna šansa da na reforme jednostavno pristanu zbog samih sebe! Onaj tko na njih ne pristane, ne igra se samo svojom osobnom pozicijom u stranci, nego budućnošću stranke do razine početka nestajanja, a trend će početi već na novim izborima. Budući da smo to jasno izrekli, neka se sada udruže i iz inata izvrše strukturne reforme bez Mosta.